Vnszen fruntliken groth jn willigher irbedinghe vuszes ghantezenn vormoghens to voren. Erbare vnnde wolduchtighe leue here voghet, bosundere gunstighe ghude frundt vnde naber. Wy syn borichtet dorch de erszamen her Euert Hesselszen vnde Hinrick Dellinckhuzen, vormundere des ghades huzes sunte Olaues jn vnszer stadt Reuel, wo dat by jennes vorfardes tiden, de tor tidt voghedt [was], jn deme last ghebleuenen schepe jn den scheren, van Dannzick ghelopen, manck anderen ghuderen etlik blygh ghewezen is to komende Ghade vnd ghenanten ghadeshuze, dat dar suluest ock ghebleuen is vnde noch tor tidt nycht wedder ghekreghen, to des suluesten armen ghadeshuzes groteme schaden, welke vormundere myt juwer erbarenheit ghunst vnde willen gherne wolde zodane blygh wedder visschen vnde taghen laten. Js derhaluen vnsze fruntlike bede juwe erbarheit den geschickeden der erghedachtenen vormundere jn den dinghen vmme erynghe vnde vormanighe willen Ghades denstes ghunstich vnde forderlich irschinen moghe. Eyn reddelick bergheghelt vorluden ze zick nycht to weygherende, zo dat juwe erbarheyt esschende were, dat ouerste lön van Ghade allemechtich vnde deme hilghen heren sunte Olaue wedder entfanghende willen ock gherne jn ghelikerne valle van juwer erbarheit vnde de eren fruntlick vnde ghutwillich wedder ghesporet werden, de wy jn volmacht vnde ghesuntheyt to langhen tiden Ghade allmechtich bovelen.